b'\n_START_ARTICLE_\nHerbicid\n_START_PARAGRAPH_\nEt herbicid eller ukrudtsmiddel er et pesticid (gift) til bek\xc3\xa6mpelse af ukrudt eller u\xc3\xb8nsket plantev\xc3\xa6kst. "Selektive ukrudtmidler" dr\xc3\xa6ber bestemte grupper af planter, mens de sk\xc3\xa5ner de dyrkede planter. Nogle af disse midler virker ved, at de griber ind i ukrudtets v\xc3\xa6kst, og de er ofte plantehormoner. Ukrudtsmidler, der bruges til at rydde et omr\xc3\xa5de for al vegetation, er bredtvirkende og dr\xc3\xa6ber alle planter, som bliver ramt._NEWLINE_Ukrudtsmidler bruges i vidt omfang inden for landbrug og i haver og landskabspleje. Desuden bruges de ved vedligeholdelse af veje og jernbaner og i sm\xc3\xa5 m\xc3\xa6ngder af skovbruget, p\xc3\xa5 gr\xc3\xa6sningsarealer og i plejen af fredede omr\xc3\xa5der. Visse planter som f.eks. Almindelig Valn\xc3\xb8d producerer naturlige ukrudtsmidler._NEWLINE_Milj\xc3\xb8ministeriet udgiver en liste over tilladte bek\xc3\xa6mpelsesmidler, herunder ogs\xc3\xa5 ukrudtsmidler.\n_START_SECTION_\nHerbicidresistens\n_START_PARAGRAPH_\nEfter introduktionen af genmodificerede afgr\xc3\xb8der med herbicidresistens er der sket en opformering af resistent ukrudt. Resistens er en nedarvet egenskab, der forekommer naturligt i nogle f\xc3\xa5 planter af en art som et resultat af tilf\xc3\xa6ldige og sj\xc3\xa6ldne mutationer. Herbicidresistens er ogs\xc3\xa5 konstateret i Danmark, men kan modvirkes ved bl.a. at skifte mellem afgr\xc3\xb8der og ikke bruge spr\xc3\xb8jtemidler med samme virkningsmekanisme.'